REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/128-17

11. jul 2017. godine

B e o g r a d

ZAPISNIK

24. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 11. JULA 2017. GODINE

Sednica je počela u 11,15 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Goran Kovačević, Radmilo Kostić, Olivera Pešić, Žika Gojković, Zoran Krasić, Milorad Mirčić, Saša Radulović, Goran Ćirić, Moma Čolaković, Milan Lapčević, Vojislav Vujić i Zoltan Pek.

Sednici nisu prisustvovali članovi Odbora: Dušan Bajatović i Milorad Mijatović, niti njihovi zamenici.

Na predlog predsednika Odbor je, jednoglasno, utvrdio sledeći

D n e v n i r e d:

1. Utvrđivanje Predloga odluke o izboru članova Fiskalnog saveta;
2. Razno.

Pre prelaska na rad po dnevnom redu Odbor je, sa 10 glasova „za“, usvojio zapisnike sa 22. i 23. sednice Odbora.

**Prva tačka dnevnog reda**: **Utvrđivanje predloga odluke o izboru Fiskalnog saveta**

Predsednik Odbora je obavestila članove i zamenike članova Odbora da su, u skladu sa članom 92b Zakona o budžetskom sistemu, dostavljeni predozi kandidata za članove Fiskalnog saveta. Predloge kandidata su podneli: predsednik Republike Srbije koji predlaže predsednika Fiskalnog saveta, ministar finansija i guverner Narodne banke, koji predlažu po jednog člana Fiskalnog saveta.

Predsednik Republike Srbije je za predsednika Fiskalnog saveta predložio prof. dr Pavla Petrovića, dosadašnjeg predsednika Saveta; ministar finansija je za člana Fiskalnog saveta predložio dr Nikolu Altiparmarkova, dosadašnjeg člana Saveta, a guverner Narodne banke Srbije je za člana Fiskalnog saveta predložio prof. dr Vladimira Vučkovića, takođe dosadašnjeg člana Saveta.

Tokom rasprave po ovoj tački dnevnog reda članovi i zamenici članova Odbora su diskutovali o predlozima kandidata, kao i o razlozima zbog kojih će podržati odnosno neće podržati predložene kandidate.

U diskusiji su učestvovali Milorad Mirčić, Zoran Krasić, Žika Gojković, Milan Lapčević, Goran Ćirić, Veroljub Arsić, Saša Radulović, Momo Čolaković, Goran Kovačević i Aleksandra Tomić.

Nakon zaključenja rasprave Odbor je, većinom glasova (sa 10 glasova „za“) utvrdio Predlog odluke. Odbor je, takođe većinom glasova (sa 10 glasova „za“) odlučio da predloži Narodnoj skupštini da, na osnovu člana 167. Poslovnika Narodne skupštine, Predlog ove odluke razmatra po hitnom postupku.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda**: **Razno**

Član Odbora Zoran Krasić predložio je da se zatraži od nadležnog državnog organa informacija o tome ko su poreski obveznici koji ne izmiriju svoje poreske obaveze prema budžetu Republike Srbije.

Sednica je završena u 12,50 časova.

Sednica je tonski snimana.

SEKRETAR ODBORA PREDSEDNIK ODBORA

Ljiljana Miletić Živković dr Aleksandra Tomić